CELEX: 52017PC0481
Language: hu
Date: 2017-09-13
Title: Javaslat AZ EURÓPAI PARLAMENT ÉS A TANÁCS RENDELETE az európai politikai pártok és az európai politikai alapítványok jogállásáról és finanszírozásáról szóló 2014. október 22-i, 1141/2014/EU, Euratom európai parlamenti és tanácsi rendelet módosításáról

EURÓPAI BIZOTTSÁG
            Brüsszel, 2017.9.13.
            COM(2017) 481 final
            2017/0219(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az európai politikai pártok és az európai politikai alapítványok jogállásáról és finanszírozásáról szóló 2014. október 22-i, 1141/2014/EU, Euratom európai parlamenti és tanácsi rendelet módosításáról 
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A demokrácia egyike az Európai Unió alapját képező értékeknek. Az európai szintű képviseleti demokrácia biztosítása érdekében a szerződések kimondják, hogy az Európai Unió polgárainak közvetlen képviselete az Európai Parlamentben valósul meg.
            
            
               Az Unió valamennyi polgárának alapvető joga az egyesülés szabadságához való jog és a véleménynyilvánítás szabadságához való jog.
            
            
               A politikai pártok lényeges szerepet játszanak a képviseleti demokráciában azzal, hogy közvetlen kapcsolatot hoznak létre a polgárok és a politikai rendszer között, növelve ezáltal a rendszer legitimitását. Ugyanez történik európai szinten is: a Maastrichti Szerződés 10. cikke szerint „[a]z európai szintű politikai pártok hozzájárulnak az európai politikai tudatosság kialakításához és az uniós polgárok akaratának kinyilvánításához”. Az Európai Unió Alapjogi Chartája 12. cikkének (2) bekezdése ugyanezt az elvet fejezi ki.
            
            
               A politikai pártok között Európa-szerte, európai kérdésekről folytatott élénk politikai vita ösztönzése a Bizottság hosszú távú célkitűzése. 
            
            
               A 2014. évi európai választások előkészítése során a Bizottság ajánlást
                  1
                adott ki, amelyben felszólította az európai és nemzeti politikai pártokat arra, hogy az intézmények és a tagállamok támogatásával tegyenek lépéseket annak érdekében, hogy megerősítsék az európai politikai pártok szerepét, amelyet az európai politikai tudatosság kialakításának és az uniós polgárok akarata kinyilvánításának elősegítése terén töltenek be. Az egyik ilyen lépés a „Spitzenkandidat” volt.
            
            
               Az európai politikai pártok reagáltak a Bizottság felhívására, és a 2014. évi európai parlamenti választások alapvetően eltértek az előző választásoktól. Először teremtettek kapcsolatot a választások eredménye és az Európai Bizottság jelenlegi elnöke, Jean-Claude Juncker megválasztása között. A „csúcsjelöltek” („Spitzenkandidaten”), vagyis az Európai Bizottság elnöki posztjára javasolt jelöltek különböző politikai programokkal rendelkeztek, ami lehetővé tette a szavazók számára, hogy megalapozottan döntsenek a különböző európai politikai tömörülések között, nem pusztán nemzeti politikai kérdések alapján, és így „európaiabbá” váltak a választások.
            
            
               Bevezetésre került az Európai Parlament és a Tanács 1141/2014/EU, Euratom rendelete (2014. október 22.) az európai politikai pártok és az európai politikai alapítványok jogállásáról és finanszírozásáról
                  2
               , az európai politikai pártok és a hozzájuk kapcsolódó alapítványok láthatóságának, elismertségének, hatékonyságának, átláthatóságának és elszámoltathatóságának növelése érdekében. 
            
            
               A feltételeknek megfelelő politikai pártok és alapítványok lehetőséget kaptak arra, hogy európai szinten történő bejegyzésüket követően európai jogalanyokká váljanak, bővítve ezáltal az európai pénzügyi támogatáshoz való hozzáférést. Ezek között a feltételek közt szerepel a kellően nagyszámú uniós tagállamban való képviselet, valamint az, hogy programjaikban és tevékenységeik során tiszteletben tartják az Európai Unió alapértékeit, azaz az emberi méltóságot, a szabadságot, a demokráciát, az egyenlőséget, a jogállamiságot és az emberi jogokat, köztük a kisebbségekhez tartozó személyek jogait. 
            
            
               Létrejött az európai politikai pártokkal és európai politikai alapítványokkal foglalkozó független hatóság (a továbbiakban: a Hatóság) abból a célból, hogy bejegyezze és ellenőrizze az európai politikai pártokat és alapítványokat, valamint, szükség esetén, vessen ki rájuk szankciókat, és vizsgálja meg azokat az eseteket, amikor az ilyen jogalanyokról feltételezhető, hogy nem tartják tiszteletben az alapvető európai értékeket. Amennyiben kétségek merülnek fel afelől, hogy valamely párt vagy alapítvány a gyakorlatban eleget tesz-e ennek a követelménynek, az Európai Parlament, a Tanács vagy a Bizottság a helyzet ellenőrzése érdekében kérelmet terjeszthet elő az Európai Politikai Pártok és Európai Politikai Alapítványok Hatóságához. Egy párt vagy alapítvány nyilvántartásból való törlésére vonatkozó határozat meghozatala előtt a Hatóság köteles kikérni a független kiemelkedő személyek bizottsága véleményét.
            
            
               A 2014. évi európai választásokról szóló bizottsági jelentés
                  3
                ugyanakkor megállapította, hogy maradt még tennivaló a polgárok részvételének fokozása, a választások befogadó jellegének javítása, a politikai vita európai dimenziójának erősítése, az alacsony részvételi tendencia megfordítása, az uniós döntéshozatali folyamat demokratikus legitimitásának további erősítése, a nemzeti és európai pártok közötti kapcsolatok hangsúlyozása és a politikai elszámoltathatóság javítása terén.
            
            
               Ezenfelül, az 1141/2014/EU, Euratom rendelettel elért előrehaladás ellenére a jelenleg hatályos szabályoknak vannak hiányosságai, amelyekkel foglalkozni kell.
            
            
               Az Európai Parlament számos európai politikai párttal együtt kérte ezeknek a szabályoknak a javítását és kiigazítását. Az Európai Parlament e rendelet igazgatásáért felelős szolgálatai számos olyan üggyel foglalkoztak már, amely a pénzeszközök nem megfelelő felhasználásából fakadt. 
            
            
               2017 márciusában a Parlament plenáris vitát tartott és szóbeli kérdést tett fel, arra kérve a Bizottságot, hogy reagáljon a változtatások időzítésével és bizonyos konkrét változtatásokkal kapcsolatban, a társfinanszírozás mértékét, az európai parlamenti képviselők többpárti tagsági lehetőségét, a finanszírozáshoz szükséges tagok számát, a népszavazási kampányok finanszírozását, a finanszírozási képességre vonatkozó kritérium bevezetését, valamint a pénzügyi tartalékok képzésének lehetővé tételét illetően. 
            
            
               E vita során a Bizottság kifejezte szándékát a Parlamenttel és a Tanáccsal való együttműködésre az új szabályok végrehajtása korai szakaszának ellenőrzése során. 2017. június 15-én a Parlament állásfoglalást
                  4
                fogadott el, amelyben felkérte a Bizottságot arra, hogy a lehető legrövidebb időn belül tegyen javaslatot a meglévő jogi keret módosítására a hiányosságok orvoslása érdekében, tekintettel különösen az igényelt társfinanszírozás mértékére, valamint az európai parlamenti képviselők többpárti tagságának lehetőségére. 
            
            
               A Parlament és annak politikai pártjai írásban emlékeztették a Bizottságot a változtatásokkal kapcsolatos felhívásukra; ez a Bizottság számára benyújtott átfogó jelentés formájában kidolgozott felhívás.  
            
            
               A fentiekre tekintettel, valamint a különböző érdekelt felektől származó széles körű információk alapján (lásd a 3. szakaszt) a Bizottság úgy határozott, hogy javasolja e rendelet korlátozott számú, célzott módosítását. Ezeknek a módosításoknak a célja a hiányosságok orvoslása, az átláthatóság javítása, az uniós költségvetésből származó korlátozott erőforrások megfelelő elosztásának és felhasználásának biztosítása, ezáltal pedig az európai polgárok európai politikai pártok általi valódi választási képviseletének erősítése. A módosítások biztosítják, hogy a meglévő szabályokat ne lehessen megkerülni, és az azokban foglalt rendelkezésekkel ne lehessen visszaélni. 
            
         
         
            
               A célirányos változtatásokat a 2019. évi európai választások előtt be kell vezetni. Ezek a változtatások segítenek a Bizottság által a 2014. évi európai választásokkal kapcsolatban meghatározott kihívások kezelésében, különösen a nemzeti és európai pártok közötti kapcsolat és a fokozott politikai elszámoltathatóság tekintetében.
            
            
               •Konkrét kérdések
            
            
               
                  Először is a jelenlegi szabályok lehetőséget nyújtanak a visszaélésre a tekintetben, hogy ki támogathatja egy európai politikai párt bejegyzését, mivel lehetővé teszik a szükséges képviseleti szint elérését (azaz hét tagállamban) (i) a regionális parlamentekben, egy nemzeti parlamentben vagy az Európai Parlamentben képviselettel rendelkező tagpártok támogatásával; vagy (ii) az ezekben a parlamentekben ülő egyéni képviselők támogatásával, vagy pedig (iii) a kettő kombinációja révén. 
               
               
                  Az európai politikai pártoknak nyújtott finanszírozás bevezetését követő első években a kedvezményezettek többsége ugyanazon politikai családból származó nemzeti pártokból álló szövetség volt. Az utóbbi években megalakult európai politikai pártok között azonban számos olyan párt van, amely többnyire egyéni politikusokból áll és/vagy egy vagy két nemzeti politikai párt meghatározó dominanciája jellemzi. Több esetben ugyanazon nemzeti párt különböző tagjai több európai politikai pártot támogatnak; egyes szélsőséges esetekben egyetlen tag több pártot is támogatott.
               
               
                  A Hatóság a többpárti tagsághoz kapcsolódó gyakorlati problémákkal is szembesült. Sokszor nem világos, hogyan kerülhető el a képviselet kétszeres beszámítása, hogyan kezelhetők a korábbi tagságok, és hogyan lehet kapcsolatot teremteni a képviselet és a finanszírozási kritériumok között - ideértve azt a problémát, amikor egy európai parlamenti képviselőt különböző európai politikai pártokban számításba vesznek egyrészt a bejegyzés, másrészt a finanszírozás tekintetében.
               
            
            
               A második probléma, ami aggodalomra ad okot, az európai parlamenti képviselethez nyújtott uniós finanszírozás arányossága. Jelenleg az európai politikai pártok akkor igényelhetnek finanszírozást, ha legalább egy európai parlamenti képviselővel rendelkeznek. Számos európai politikai párt és az Európai Parlament igazgatása is kérte a képviseleti küszöbérték három parlamenti képviselőre történő megemelését az „egyszemélyes pártokon” keresztül megvalósított, közpénzekkel való visszaélés megakadályozása érdekében.
            
            
            
               Egy ilyen változtatás gyakorlati hatása azonban minimális lenne, mivel jelenleg még a legalacsonyabb képviselettel rendelkező, támogatásra jogosult európai politikai pártnak is három képviselője van
                  5
                (lásd a grafikont). Ennél fontosabb az, hogy egy ilyen változtatás komoly jogi aggályokat vetne fel a választási jelölteket állító pártok egyesülési szabadságra és esélyegyenlőségre vonatkozó alapvető jogai tekintetében, és jogellenesen korlátozná az európai politika pluralista jellegét.
            
            
               
                  
            
            
            
               E probléma kezelésének másik módja a támogatásra jogosult európai politikai pártok és európai politikai alapítványok finanszírozása tekintetében alkalmazott elosztási kulcs módosítása. Jelenleg a teljes rendelkezésre álló összeg 15 %-a egyenlő mértékben kerül elosztásra az összes olyan párt között, amely teljesíti az egy képviselős küszöbértéket, a fennmaradó 85 % pedig az egyes pártok megválasztott képviselőinek arányában kerül elosztásra (ugyanezt az elosztási kulcsot alkalmazzák az alapítványok esetében is). Ez igen kiegyensúlyozatlan képet eredményez a parlamenti választási képviseletről. Az alábbi táblázatok
                  6
               , amelyeket az Európai Parlament igazgatása bocsátott rendelkezésre, bemutatják, hogy milyen hatása lenne a rögzített finanszírozási rész módosításának a parlamenti képviseleti szinthez kapcsolódó részhez képest. Az elkülönített összeg 5 %-ra történő csökkentése hozzájárulna egy megfelelőbb egyensúly eléréséhez, ami igazságosabb és előnyösebb képet eredményezne a parlamenti választási képviseletről. 
            
            
               
                  
            
            
               
                  
            
            
               Harmadrészt, a visszaélés és az arányossági problémák mellett az európai politikai pártok és – nagyobb mértékben – a politikai alapítványok számára nehézséget jelent a jelenlegi 15 %-os társfinanszírozási küszöbértéknek való megfelelés. E tekintetben az Európai Parlament szolgálatai kétes gyakorlatokkal is találkoztak, így például azzal, hogy egyes pártok körkörös pénzmozgások révén próbálják teljesíteni a társfinanszírozásra vonatkozó követelményt. A finanszírozási képességet illetően a 2015-ös pénzügyi évben a Parlament külső ellenőre a 28 jelentésből 8 jelentésben aggályainak adott hangot. Ez azt mutatja, hogy a kedvezményezettek saját forrásai nem elegendőek.
            
            
               Sok esetben a tagsági hozzájárulásokból és adományokból származó saját forrásokban jelentkező hiány csak természetbeni hozzájárulások felhasználásával kompenzálható. 2015-ben a pártok 238 009 EUR, az alapítványok pedig 283 649 EUR összegű természetbeni hozzájárulásban részesültek. Ezeknek a hozzájárulásoknak a tárgyilagos értékelése jelentős problémákat vet fel. Több esetben előfordult, hogy a Parlament igazgatása nem tudta ezt az értékelést részletesen ellenőrizni, és nem tudott megbizonyosodni arról, hogy a hozzájárulásokra valóban szükség volt-e és azok valóban közvetlenül kapcsolódtak-e az említett tevékenységhez, és nem tudta megállapítani, hogy az adott tevékenységek elvégzésére kizárólag az európai párt érdekében vagy esetleg valamilyen partnerszervezettel megosztva került-e sor. 
            
            
               Negyedrészt, a jelenleg hatályos szabályokat az átláthatóság és egyértelműség hiánya jellemzi a tekintetben, hogy milyen lépéseket kell megtenni, amikor egy párt vagy alapítvány már nem felel meg a bejegyzés kritériumainak, vagy kiderül róla, hogy valótlan adatok alapján került bejegyzésre.
            
            
               Ötödrészt, a Parlament igazgatásának tapasztalata alapján szükség van a lehetséges intézkedések hatókörének kiterjesztésére a pártok és alapítványok által helytelenül elköltött pénzeszközök visszafizettetése érdekében.
            
            
            
               •Összhang az Unió egyéb szakpolitikáival
            
            
               
                  2017. évi jelentés az uniós polgárságról
                     7
                   című jelentésében a Bizottság elismerte, hogy az Unió működésének alapja a képviseleti demokrácia. Ez átláthatóságot, valamint hozzáférhető és elszámoltatható politikai kultúrát igényel, amelyet hatékony választási rendszer, valamint tájékozott és elkötelezett választók támogatnak. E cél érdekében a Bizottság vállalta, hogy intenzívebbé teszi a civil párbeszédet, és további lépést tesz arra, hogy politikáit elmagyarázza a polgároknak, ahogyan azt Jean-Claude Juncker a Bizottság elnökeként kiemelte az Uniót értékelő 2016-os beszédében; a 2019. évi választások előtt az egész Unióra kiterjedő tájékoztató kampányt szervez az uniós polgársághoz kapcsolódó jogokról, ideértve a választójogot is; 2018-ban demokratikus részvétellel foglalkozó magas szintű rendezvényt szervez, amelynek fókuszában a bevált módszerek előmozdítása áll a fiatalok, valamint a kiszolgáltatott helyzetben lévő és alulreprezentált csoportok részvételének növelése érdekében; valamint ösztönzi az uniós polgárok aktív és passzív választójogának gyakorlását elősegítő bevált módszereket, beleértve azokat a módszereket is, amelyek lehetővé teszik, hogy a polgárok megőrizhessék a szavazati jogukat más uniós országba való költözés esetén, elősegíti a politikai hírekhez való határokon átnyúló hozzáférést, és támogatják a 2019. évi európai parlamenti választásokon való részvételt és széles körű demokratikus szerepvállalást
                     8
                  . E javaslat összhangban áll ezekkel a prioritásokkal és kiegészíti azokat, így az előző szakaszban felvázolt kérdéseken felül olyan változtatásokat is tartalmaz, amelyek célja, hogy átláthatóbbá váljon a kapcsolat a tagállami szintű pártok és azon európai pártok között, amelyekhez azok kötődnek. 
               
            
         
         
            
               Számos kezdeményezés kapcsolódik közvetve ehhez a módosításhoz, így különösen a Bizottság ajánlása az európai parlamenti választások demokratikus és hatékony lebonyolításának elősegítéséről szóló bizottsági ajánlás
                  9
               , valamint az 1976. évi európai választási törvény és az Európai Parlament összetételének megállapításáról szóló európai tanácsi határozat reformja
                  10
               .
            
            
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A javaslat az Európai Unió működéséről szóló szerződés 224. cikkén alapul, amely szerint „[a]z Európai Parlament és a Tanács rendes jogalkotási eljárás keretében elfogadott rendeletekben meghatározza az Európai Unióról szóló szerződés 10. cikkének (4) bekezdésében említett európai szintű politikai pártokra irányadó szabályokat, így különösen a finanszírozásukra vonatkozó előírásokat”, valamint az Európai Atomenergia-közösséget létrehozó szerződés 106a. cikkén
                  11
               .
            
            
               •Szubszidiaritás
            
            
               Mivel a jelenleg hatályos rendelet uniós szintű rendszert ír elő, amelynek részét képezi a pártok és alapítványok számára biztosított sajátos európai jogi személyiség és az uniós költségvetésből történő finanszírozás, e rendszer bármely hiányossága csak uniós jogszabályokkal orvosolható. A tagállamok önálló fellépése tehát nem megfelelő választási lehetőség.
            
            
               Ennélfogva a javasolt célirányos változtatások teljes mértékben összhangban állnak a szubszidiaritás elvével. Az európai politikai pártok és az európai politikai alapítványok alapszabályára és finanszírozására vonatkozó szabályok egyedül uniós szinten állapíthatók meg. A lehetséges reformintézkedések felvázolása során a Bizottság körültekintően figyelembe vette a Szerződéshez csatolt 2. jegyzőkönyvben foglalt elveket.
            
            
               •Arányosság
            
            
               Az 5. szakaszban kifejtettek szerint a javasolt célirányos intézkedések nem terjednek túl azon a mértéken, amely az európai demokrácia és az uniós intézmények legitimitása fejlesztésére és megerősítésére irányuló hosszú távú célnak az európai politikai pártok és az európai politikai alapítványok hatékonyabban működő és elszámoltatható demokratikus szereplőkké alakítása révén történő eléréséhez szükséges. A javaslat tehát megfelel az arányosság elvének. 
            
            
               •A jogi aktus típusának megválasztása
            
            
               
                  Meglévő rendelet csak rendelettel módosítható.
               
            
            
               3.KONZULTÁCIÓK AZ ÉRDEKELTEKKEL ÉS HATÁSVIZSGÁLATOK
            
            
            
               •Az érdekelt felekkel folytatott konzultációk, valamint szakértői vélemények beszerzése és felhasználása
            
            
               E javaslat előkészítése során a Bizottság szoros párbeszédet és konzultációkat folytatott az érdekelt partnerekkel. Több alkalommal találkozott az európai szintű politikai pártok, az Európai Parlament politikai csoportjai, európai parlamenti képviselők, az Európai Parlament szolgálatai, az Európai Politikai Pártok és Európai Politikai Alapítványok Hatósága képviselőivel, valamint nemzeti szakértőkkel.
            
            
               2017. július 12-én meghallgatásra került sor az Európai Parlament Alkotmányügyi Bizottságában
                  12
               . A bizottság tagjai, valamint a Hatóság igazgatója, az Európai Parlament Pénzügyi Főigazgatóságának főigazgatója és a Bizottság képviselője megvitatta a jelenleg hatályos rendelet lehetséges módosításait. Széles körű egyetértés mutatkozott a tekintetben, hogy szükség van a rendelet bizonyos hiányosságainak orvoslására a következő európai parlamenti választások előtt. A célirányos változtatások növelnék az átláthatóságot és hozzájárulnának azoknak a hiányosságoknak az orvoslásához, amelyek lehetővé teszik a jelenleg hatályos rendelet megkerülését, illetve a benne foglalt rendelkezésekkel való visszaélést. 
            
            
               Az európai politikai pártok és alapítványok, a Parlament szolgálatai, valamint a Hatóság megállapította a jelenleg hatályos rendelet egyéb lehetséges hiányosságait is, amelyeket azon kevésbé sürgetőnek ítéltek meg.
            
            
               
                  Az érdekelt felek tapasztalatukon és szakértelmükön alapuló információkat nyújtottak a politikai pártokra és alapítványokra az 1141/2014/EU, Euratom rendelet és a költségvetési rendelet alapján irányadó jelenlegi szabályok vonatkozásában.
               
            
            
               •Hatásvizsgálat
            
         
         
            
               Bizonyos meglévő hiányosságok orvoslásával a javaslat várhatóan hatékonyabbá teszi az 1141/2014/EU, Euratom rendelet célkitűzéseinek elérését. A javaslat a különböző érdekelt felektől származó, a fentiekben leírt széles körű hozzájáruláson, valamint korlátozott számú célirányos megoldás elemzésén alapul. 
            
            
               E javaslatot nem követi egyedi hatásvizsgálat, mivel várhatóan nem lesz széles körű, jelentős gazdasági, társadalmi vagy környezeti hatása. 
            
            
               •Alapjogok
            
            
               
                  A Maastrichti Szerződés (EUSZ) 2. cikke kimondja, hogy „Az Unió az emberi méltóság tiszteletben tartása, a szabadság, a demokrácia, az egyenlőség, a jogállamiság, valamint az emberi jogok – ideértve a kisebbségekhez tartozó személyek jogait – tiszteletben tartásának értékein alapul. Ezek az értékek közösek a tagállamokban, a pluralizmus, a megkülönböztetés tilalma, a tolerancia, az igazságosság, a szolidaritás, valamint a nők és a férfiak közötti egyenlőség társadalmában.”
               
               
                  Az EUSZ 10. cikkének (1) és (2) bekezdése kimondja, hogy „Az Unió működése a képviseleti demokrácián alapul”, valamint, hogy „Az Unió szintjén a polgárok közvetlen képviselete az Európai Parlamentben valósul meg”. Ugyanennek a cikknek a (4) bekezdése így rendelkezik: „Az európai szintű politikai pártok hozzájárulnak az európai politikai tudatosság kialakításához és az uniós polgárok akaratának kinyilvánításához.” Az Európai Unió Alapjogi Chartájának 11. és 12. cikke kimondja a véleménynyilvánítás és az egyesülés szabadságához való jogot. Ezen belül az Európai Unió Alapjogi Chartájának 12. cikke úgy szól, hogy „Mindenkinek joga van a békés célú gyülekezés szabadságához és a másokkal való bármilyen szintű, különösen politikai, szakszervezeti és polgári célú egyesüléshez, ami magában foglalja mindenkinek a jogát ahhoz, hogy érdekei védelmére szakszervezetet alapítson, vagy azokhoz csatlakozzon. Az uniós szintű politikai pártok hozzájárulnak az uniós polgárok politikai akaratának kinyilvánításához.”
               
               
                  Az e javaslat tárgyát képező módosítások az ezekben a rendelkezésekben meghatározott célkitűzéseket követik, következésképpen összeegyeztethetőek a Charta 12. cikkében biztosított alapvető jogokkal, és érvényt szereznek azoknak.
               
            
            
               4.KÖLTSÉGVETÉSI VONZATOK
            
            
               Az európai politikai pártok és az európai politikai alapítványok számára nyújtott uniós finanszírozás forrása továbbra is az Európai Parlament költségvetése. E javaslat alapján nem javasoljuk a megállapított összegek módosítását. E javaslat nincs jelentős hatással az uniós költségvetésre.
            
            
               5.EGYÉB ELEMEK
            
            
               •Értékelés és jelentések készítése
            
            
               E javaslat a jelenleg hatályos rendelet korlátozott és célirányos megreformálását szolgálja. A rendelet maga átfogóbb felülvizsgálatot ír elő. Javasoljuk e felülvizsgálat menetrendjének megváltoztatását annak érdekében, hogy a felülvizsgálat a jelenleg hatályos rendelet és az itt javasolt módosítások gyakorlati működésére vonatkozó alapos bizonyítékokon alapuljon.
            
            
            
               •A javaslat egyes rendelkezéseinek részletes magyarázata 
            
            
               Tekintettel az európai politikai pártok sajátos európai dimenziójának további biztosítására, valamint az átláthatóság növelésére és az uniós támogatások megfelelő felhasználására, a Bizottság javasolja az 1141/2014/EU, Euratom rendelet korlátozott számú célirányos módosítását annak kezelése érdekében, hogy ki támogathatja egy politikai párt bejegyzését, a pénzösszegek olyan elosztásának biztosítása érdekében, amely jobban arányban áll az európai politikai pártok képviseleti szintjével az Európai Parlamentben, valamint az európai politikai pártok és alapítványok által a társfinanszírozási küszöbérték elérése során tapasztalt nehézségek kezelése érdekében. Ezek a változtatások orvosolják a meglévő szabályok hiányosságait, amelyek visszaélésre nyújtanak lehetőséget. 
            
            
            
               A „többpárti tagság” kérdésének kezelése érdekében több lehetőséget mérlegeltünk: (i) megakadályozni, hogy az ugyanabba a nemzeti pártba tartozó európai parlamenti képviselők különböző európai pártokat támogassanak; (ii) megszüntetni annak a lehetőségét, hogy a regionális parlamenti képviselők támogathassák a bejegyzést, valamint (iii) csak nemzeti pártok számára engedélyezni a támogatást. Az utolsó lehetőséget tekintettük a leghatékonyabbnak, mivel az megvalósítja az (i) lehetőségben leírt célkitűzést, de tárgyilagosabb, tisztességesebb és könnyebben végrehajtható módon. 
            
            
               A Bizottság ezért javasolja a 3. cikk (1) bekezdése b) pontjának módosítását oly módon, hogy európai politikai párt létrehozását magánszemélyek többé ne támogathassák, csak pártok. Ez megnehezítené a tagállamokban jelentős képviselettel nem rendelkező szervezetek számára, hogy európai szintű pártokká alakuljanak és uniós finanszírozásban részesüljenek, amint elérik az egy európai parlamenti képviselős küszöbértéket. 
            
            
               Ez a változtatás nem akadályozza meg az európai pártokat abban, hogy lehetővé tegyék az egyéni tagságot, csak azt eredményezi, hogy az ilyen tagságnak többé ne legyen jelentősége a bejegyzési kritériumok tekintetében. A Bizottság ezért nem javasolja a politikai párt vagy szövetség fogalommeghatározásának módosítását.
            
            
               Az európai politikai pártok és alapítványok által a jelenlegi 15 %-os társfinanszírozási küszöbérték teljesítése terén tapasztalt nehézségek kezelése érdekében a küszöbértéket le kell szállítani, hogy lehetővé váljon az európai pártokra és alapítványokra elkülönített közpénzek nagyobb részének megfelelő célokra, például választási kampányokra történő irányítása. Ez a megkérdőjelezhető gyakorlatok ösztönzésének visszaszorítását is eredményezné.  Több lehetőség megfontolását követően a Bizottság úgy határozott, hogy javasolja a 17.4. cikkben előírt társfinanszírozási kötelezettség leszállítását 10 %-ra európai politikai pártok, és 5 %-ra európai politikai alapítványok esetében.
            
            
               Az átláthatóság szintje az európai választások során mindig kulcsfontosságú tényező volt a Bizottság számára. A nemzeti és európai politikai pártok közötti egyértelmű kapcsolat létrehozásával növelhető az egyértelműség és az átláthatóság. Ez különösen fontos, mivel e javaslat célja, hogy csak pártok számára tegye lehetővé európai politikai pártok támogatását. A polgárok számára előzetesen egyértelmű és releváns információkat kell nyújtani, többek között a pártokhoz való kötődésre vonatkozóan, annak érdekében, hogy tisztában legyenek szavazataiknak az európai pártok szintjén gyakorolt hatásával. Ahhoz, hogy egy európai politikai párt finanszírozásban részesülhessen, javasoljuk egy további feltételnek való megfelelés előírását a 18. cikk (3a) bekezdésének beiktatásával, amely megkövetelné, hogy a párt tegyen jelentést arról, hogy tagpártjai honlapjain közzétette politikai programját és logóját, továbbá az utolsó európai parlamenti választások idején a jelöltjei körében, valamint az európai parlamenti képviselői körében a nemek tekintetében fennálló képviseletre vonatkozó információkat.
            
         
         
            
               Javasoljuk az uniós finanszírozás arányosságának javítását a parlamenti képviselethez történő egyértelműbb igazításával, a 19.1. cikkben a finanszírozásra vonatkozóan előírt elosztási kulcs módosításával. Javasoljuk a rögzített összeg 5 %-ra történő leszállítását, növelve ezáltal a megválasztott parlamenti képviselők arányában elosztott részt. A fent leírt okok miatt elutasításra került a támogatási jogosultsághoz szükséges képviseleti küszöbérték megemelésére vonatkozó alternatív lehetőség.
            
            
               Ha egy európai politikai párt vagy alapítvány már nem felel meg a bejegyzés kritériumainak, így különösen az európai választásokon való képviseletre és részvételre vonatkozó kritériumoknak, vagy ha a bejegyzés valótlan/félrevezető adatokon alapult, a Hatóságot fel kell hatalmazni arra, hogy az ilyen pártot törölje a nyilvántartásból. A Bíróság ítélkezési gyakorlata megengedi egy kedvező igazgatási intézkedés észszerű időn belüli, visszamenőleges hatállyal történő visszavonását, tiszteletben tartva az intézkedés kedvezményezettjének jogos elvárásait, aki bízott az intézkedés jogszerűségében. A 27. cikkben eszközölt változtatások ezt egyértelművé teszik annak érdekében, hogy a Hatóság számára lehetővé váljon a szabályok hatékonyabb érvényesítése. 
            
            
               Az uniós érdekek és az Unió jó hírneve védelmének érdekében az Európai Parlament engedélyezésre jogosult tisztviselője számára lehetővé kell tenni az indokolatlanul kifizetett összegek behajtását olyan magánszemélyektől, akik az uniós pénzügyi érdekeket sértő jogellenes tevékenységet követtek el saját hasznukra, vagy más szervezetek vagy magánszemélyek hasznára. A Bizottság ezért változtatásokat vezet be a 30. cikkben. 
            
            
               Végezetül, átmeneti intézkedések mellett a Bizottság javasolja a jelenleg hatályos rendelet felülvizsgálati záradékának kiigazítását úgy, hogy lehetővé váljon az értékelési jelentés 2022 első felében történő közzététele, tehát a rendeletben javasolt módosítások értékelése is.   
            
            
            
               2017/0219 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az európai politikai pártok és az európai politikai alapítványok jogállásáról és finanszírozásáról szóló 2014. október 22-i, 1141/2014/EU, Euratom európai parlamenti és tanácsi rendelet módosításáról 
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 224. cikkére,
            
            
               tekintettel az Európai Atomenergia-közösséget létrehozó szerződésre és különösen annak 106a. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  13
               , 
            
            
               tekintettel a Régiók Bizottságának véleményére
                  14
               ,
            
            
               tekintettel a Számvevőszék véleményére
                  15
               , 
            
            
               rendes jogalkotási eljárás keretében,
            
            
               mivel:
            
            
               (1)Az 1141/2014/EU, Euratom rendelet sajátos európai jogállást hoz létre az európai politikai pártok és politikai alapítványok számára, és rendelkezik az Európai Unió általános költségvetéséből folyósított finanszírozásukról. 
            
         
         
            
               (2)Szükségessé vált az 1141/2014/EU, Euratom rendelet módosítása annak a célkitűzésnek az eredményesebb teljesítése érdekében, hogy ösztönözni és támogatni kell az európai politikai pártok és a hozzájuk kapcsolódó európai politikai alapítványok azon erőfeszítéseit, hogy erős kapcsot képezzenek az európai civil társadalom és az uniós intézmények, mindenekelőtt az Európai Parlament között.
            
            
               (3)Szükség van az európai politikai pártok és politikai alapítványok valódi, nemzeteken átívelő dimenziójának hatékonyabb biztosítására a sajátos európai jogállás bejegyzéssel történő megszerzését illetően. Továbbá a nemzeti szintű és az uniós szintű politika közötti kapcsolat erősítése érdekében, valamint annak megakadályozása érdekében, hogy ugyanaz a nemzeti párt mesterségesen több, hasonló vagy azonos politikai irányzatot követő európai pártot hozzon létre, ki kell zárni annak a lehetőségét, hogy különböző politikai szövetségek vonatkozásában figyelembe vegyék ugyanazon nemzeti politikai párt tagjait az ilyen szövetségek európai pártként való bejegyzéséhez szükséges minimális képviseleti követelmények tekintetében. Ezért a továbbiakban magánszemélyek nem, csak politikai pártok vehetők figyelembe a szükséges minimális képviseleti követelmények szempontjából.
            
            
               (4)Lehetővé kell tenni az európai politikai pártok és alapítványok számára, hogy az Európai Unió általános költségvetésében a finanszírozásukra elkülönített előirányzat nagyobb részét használhassák fel. Ezért meg kell emelni az Európai Unió általános költségvetéséből nyújtott pénzügyi hozzájárulások vagy támogatások maximális mértékét az európai párt költségvetésében feltüntetett éves visszatéríthető kiadásokon belül, európai politikai alapítvány esetében pedig az alapítvány elszámolható felmerült költségein belül.
            
            
               (5)Az átláthatóság érdekében, valamint az európai politikai pártok ellenőrzésének és demokratikus elszámoltathatóságának fokozása és az európai civil társadalom és az uniós intézmények, mindenekelőtt az Európai Parlament közötti kapcsolat megerősítése érdekében az Európai Unió általános költségvetéséből nyújtott finanszírozáshoz való hozzáférést ahhoz a feltételhez kell kötni, hogy a tagpártok tegyék közzé az érintett európai politikai párt programját és logóját, továbbá az utolsó európai parlamenti választások idején a jelöltjei körében, valamint az európai parlamenti képviselői körében a nemek tekintetében fennálló képviseletre vonatkozó információkat.
            
            
               (6)Az Európai Unió általános költségvetéséből származó források arányosabb elosztásának megvalósítása érdekében, objektíven tükrözve az európai politikai pártok valódi választási támogatottságát, az európai politikai pártok, valamint - ennek kiterjesztéseként - a hozzájuk kapcsolódó politikai alapítványok finanszírozását szorosabban össze kell kapcsolni a választási támogatottság igazolható szintjével. Ezért a finanszírozás elosztására vonatkozó szabályokat úgy kell kiigazítani, hogy jobban figyelembe vegyék az egyes európai politikai pártok választott európai parlamenti képviselőinek arányát.
            
            
               (7)Ha egy európai politikai párt vagy politikai alapítvány a körülményeiben bekövetkezett változás miatt már nem felel meg a bejegyzési feltételek bármelyikének, akkor azt törölni kell a nyilvántartásból.
            
            
               (8)A jogbiztonság és az átláthatóság érdekében kifejezetten elő kell írni, hogy egy európai politikai párt vagy politikai alapítvány észszerű időn belül törölhető a nyilvántartásból, amennyiben az adott párt vagy alapítvány valótlan vagy hiányos adatokat nyújtott be, és a párt vagy alapítvány bejegyzéséről szóló határozatot ilyen adatok alapján hozták meg.
            
            
               (9)Az Unió pénzügyi érdekeinek védelmét meg kell erősíteni annak előírásával, hogy jogsértés esetén biztosítani kell az Európai Unió általános költségvetéséből nyújtott finanszírozás hatékony visszafizettetését a jogtalanul kifizetett összegek behajtásával a szóban forgó jogsértésért felelős természetes személyektől is. 
            
            
               (10)Az e rendelettel módosított 1141/2014/EU, Euratom rendelet hatásainak a gyakorlatban történő működése során nyert alapos bizonyítékokon alapuló értékelése érdekében a javasolt átfogó felülvizsgálat időpontját el kell halasztani.
            
            
               (11)Az európai pártok programjának, logójának és a nemek tekintetében fennálló képviseletre vonatkozó adatainak nyilvánosságára vonatkozó követelményeket a lehető legteljesebb mértékben alkalmazni kell már a 2019. évre, vagyis az európai parlamenti választások évére vonatkozó finanszírozási kérelmek esetén. Ezért szükség van átmeneti intézkedések előírására.
            
            
               (12)Az 1141/2014/EU, Euratom rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az európai politikai pártok és az európai politikai alapítványok jogállásáról és finanszírozásáról szóló, 2014. október 22-i 1141/2014/EU, Euratom európai parlamenti és tanácsi rendelet az alábbiak szerint módosul:
            
            
               1. A 3. cikk (1) bekezdésének b) pontjában az első albekezdés helyébe a következő szöveg lép:
            
            
               „a politikai szövetség tagpártjai képviseltetik magukat a tagállamok legalább egynegyedében európai parlamenti, nemzeti parlamenti, regionális parlamenti képviselők vagy regionális közgyűlési tagok révén, vagy”
            
            
               2. A 17. cikk (4) bekezdésének helyébe a következő szöveg lép:
            
            
               „(4) Az Európai Unió általános költségvetéséből nyújtott pénzügyi hozzájárulás vagy támogatás európai politikai párt esetében nem haladhatja meg a párt költségvetésében feltüntetett éves visszatéríthető kiadások 90 %-át, európai politikai alapítvány esetében pedig az alapítvány elszámolható felmerült költségeinek 95 %-át. Az odaítélt uniós hozzájárulások fel nem használt részét az európai politikai pártok az odaítélést követő pénzügyi évben felhasználhatják visszatéríthető kiadások fedezésére. Az e pénzügyi évet követően fel nem használt összegeket a költségvetési rendeletnek megfelelően vissza kell fizettetni.”
            
            
               3. A 18. cikk
            
            
               a következő (3a) bekezdéssel egészül ki: 
            
         
         
            
               „(3a) Az európai politikai pártnak kérelmében bizonyítékot kell benyújtania arra vonatkozóan, hogy tagpártjai a kérelem benyújtásának időpontját megelőző 12 hónap során honlapjukon folyamatosan közzétették az európai politikai párt politikai programját, logóját, továbbá az európai párt egyes tagpártjai vonatkozásában az utolsó európai parlamenti választások idején a jelöltek körében, valamint az európai parlamenti képviselők körében a nemek tekintetében fennálló képviseletre vonatkozó információkat.”
            
            
               4. A 19. cikk (1) bekezdésének helyébe a következő szöveg lép:
            
            
               „(1) A 18. cikknek megfelelően hozzájárulásban vagy támogatásban részesülő európai politikai pártok és európai politikai alapítványok számára rendelkezésre álló vonatkozó előirányzatokat évente, a következő elosztási kulcs alapján kell elosztani:
            
            
               — 5 %-ot egyenlő részekben osztanak el a kedvezményezett európai politikai pártok között,
            
            
               — 95 %-ot abban az arányban osztanak el a kedvezményezett európai politikai pártok között, amelyet képviselőik a választott európai parlamenti képviselők között képviselnek.
            
            
               Ugyanezt az elosztási kulcsot kell alkalmazni a finanszírozás európai politikai alapítványok számára történő odaítélése során, európai politikai pártokkal való kapcsolatuk alapján.”
            
            
               5. A 27. cikk a következőképpen módosul: 
            
            
               a) Az (1) bekezdés b) pontja helyébe a következő szöveg lép:
            
            
               „b) amennyiben a 10. cikk (2)–(5) bekezdéseiben meghatározott eljárásokkal összhangban megállapítást nyer, hogy már nem felel meg a 3. cikk (1) bekezdésében, illetve a 3. cikk (2) bekezdésében meghatározott feltételek közül egynek vagy többnek; vagy”
            
            
               b) Az (1) bekezdés a következő ba) albekezdéssel egészül ki: 
            
            
               „ba) amennyiben a szóban forgó párt vagy alapítvány a bejegyzés időpontjában nem felel meg 3. cikk (1) vagy (2) bekezdésében meghatározott feltételek közül egynek vagy többnek, és amennyiben a párt vagy alapítvány úgy nyerte el a bejegyzésről szóló határozatot, hogy valótlan vagy hiányos adatokat adott meg ezekkel a feltételekkel kapcsolatban; a párt vagy alapítvány nyilvántartásból való törlésére vonatkozó határozatot attól az időponttól számított észszerű időn belül kell elfogadni, amikor a Hatóság megállapíthatta, hogy a szóban forgó párt vagy alapítvány nem felel meg az adott feltételnek vagy feltételeknek.”
            
            
               c) A szöveg a következő (5a) bekezdéssel egészül ki: 
            
            
               „(5a) Amennyiben a Hatóság pénzügyi szankciót vet ki a (2) bekezdés a) pontjának v. vagy vi. alpontjában leírt helyzetekben, a 30. cikk (2) bekezdése szerinti visszafizettetés érdekében megállapíthatja, hogy az európai politikai párt vagy európai politikai alapítvány igazgatási, irányító vagy felügyelő szervében tagsággal rendelkező, vagy az európai politikai párt vagy európai politikai alapítvány tekintetében képviseleti, döntéshozatali vagy ellenőrzési jogkörrel rendelkező természetes személy is felelős a jogsértésért a következő esetekben:
            
            
               a)
                     A (2) bekezdés a) pontjának v. alpontjában leírt helyzetben, amennyiben az abban foglalt rendelkezésben hivatkozott ítéletben megállapították a természetes személy felelősségét is a szóban forgó jogellenes tevékenységekben;
            
            
               b)
                     A (2) bekezdés a) pontjának vi. alpontjában leírt helyzetben, amennyiben a természetes személy is felelős a szóban forgó magatartásért vagy pontatlanságokért.”
            
            
               6. A 30. cikk (2) bekezdése a következő mondattal egészül ki:
            
            
               „Az Európai Parlament engedélyezésre jogosult tisztviselője visszafizetteti a hozzájárulási vagy támogatási megállapodás vagy határozat alapján jogosulatlanul kifizetett összegeket azzal a természetes személlyel, amelyre vonatkozóan határozatot hoztak a 27. cikk (5a) bekezdése alapján.”. 
            
            
               7. A 38. cikk helyébe az alábbi szöveg lép:
            
            
               „38. cikk
            
            
               Értékelés
            
         
         
            
               Az Európai Parlament a Hatósággal való konzultációt követően, öt évvel e rendelet hatálybalépésének időpontja után jelentést tesz közzé e rendelet alkalmazásáról és a finanszírozott tevékenységekről. E jelentésben adott esetben jelzi a jogállásra és a finanszírozásra vonatkozó rendszer esetlegesen szükséges módosításait is.
            
            
               Legkésőbb hat hónappal az Európai Parlament jelentésének közzététele után a Bizottság jelentést terjeszt elő e rendelet alkalmazásáról, és ahhoz adott esetben az e rendelet módosítására irányuló jogalkotási javaslatot is csatol.”
            
            
               8. A szöveg a következő 40a. cikkel egészül ki:
            
            
               „40a. cikk
            
            
               Átmeneti rendelkezés
            
            
               A 18. cikk (3a) bekezdésétől eltérve, a 2019. pénzügyi évre vonatkozó finanszírozási kérelmek tekintetében az Európai Parlament engedélyezésre jogosult tisztviselője a finanszírozási kérelemre vonatkozó határozat meghozatala előtt felkéri az európai politikai pártot, hogy nyújtson be bizonyítékot arra vonatkozóan, hogy tagpártjai a(z) XX/2018/EU, Euratom rendelet hatálybalépése után egy hónappal kezdődő időszakban honlapjukon folyamatosan közzéteszik az európai politikai párt politikai programját, logóját, továbbá az európai párt egyes tagpártjai vonatkozásában az utolsó európai parlamenti választások idején a jelöltek körében, valamint az európai parlamenti képviselők körében a nemek tekintetében fennálló képviseletre vonatkozó információkat.”    
            
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  2013. március 12-i ajánlás az európai parlamenti választások demokratikus és hatékony lebonyolításának elősegítéséről (C(2013)1303 végleges) 
                  http://eur-lex.europa.eu/legal-content/EN/ALL/?uri=OJ:L:2013:079:TOC
                   
               
               
                  
                     (2)
                  HL L 317., 2017.11.4., 1–27. o.
               
               
                  
                     (3)
                  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának, Jelentés a 2014. évi európai parlamenti választásokról (COM/2015/0206 végleges) 
                  http://eur-lex.europa.eu/legal-content/EN/TXT/?uri=COM:2015:0206:FIN
                  . 
               
               
                  
                     (4)
                  Lásd: 
                  http://www.europarl.europa.eu/sides/getDoc.do?pubRef=-//EP//TEXT+TA+P8-TA-2017-0274+0+DOC+XML+V0//EN
                   
               
               
                  
                     (5)
                  Szövetség a Békéért és a Szabadságért (APF), Európai Nemzeti Mozgalmak Szövetsége (EANM), Európai Szövetség a Szabadságért (EAF) és Európai Demokraták (EUD). A Koalíció az Életért és a Családért (CVF) elnevezésű európai politikai párt nem rendelkezik európai parlamenti képviselővel, tehát 2017 – vagyis a 2004. évi rendeletből származó korábbi szabályok alkalmazásának utolsó éve – után nem jogosult finanszírozásra.
               
               
                  
                     (6)
                  A 2004. évi rendelet szerint 2017-es finanszírozás alapulnak, tehát nem veszik figyelembe a 2014. évi rendeletnek azt a követelményét, hogy legalább egy európai parlamenti képviselő szükséges ahhoz, hogy támogatást kapjanak.
               
               
                  
                     (7)
                  COM(2017) 30 final.
               
               
                  
                     (8)
                  Ezek a bevált módszerek foglalkoznak majd az elektronikus demokrácia eszközeivel, a távoli szavazási eljárásokkal (pl. elektronikus szavazással) és a politikai információhoz való határokon átnyúló hozzáféréssel, valamint az alacsony választói részvételi arány növelését tűzik ki célként.
               
               
                  
                     (9)
                  
                  http://ec.europa.eu/justice/citizen/document/files/c_2013_1303_en.pdf
                  . 
               
               
                  
                     (10)
                  Az Európai Tanács határozata (2013. június 28.) az Európai Parlament összetételének megállapításáról. http://eur-lex.europa.eu/legal-content/HU/TXT/HTML/?uri=CELEX:32013D0312&from=HU.
               
               
                  
                     (11)
                  
                  https://europa.eu/european-union/sites/europaeu/files/docs/body/consolidated_version_of_the_treaty_establishing_the_european_atomic_energy_community_en.pdf
                   
               
               
                  
                     (12)
                  A napirend, az előadók listája és a következtetések itt érhetők el: 
                  http://www.europarl.europa.eu/sides/getDoc.do?pubRef=-//EP//NONSGML+COMPARL+AFCO-OJ-20170712-1+01+DOC+PDF+V0//EN
                   
               
               
                  
                     (13)
                  HL C ., ., . o.
               
               
                  
                     (14)
                  HL C ., ., . o.
               
               
                  
                     (15)
                  HL C ., ., . o.